જો આ દેશમાં પ્રમાણિક અધિકારીઓની તટસ્થ ટીમ સીબીઆઈનાં કરતૂતોની પાક્કી તપાસ કરે તો આ દેશના કહેવાતા મોટા મોટા રાજકારણીઓના સંખ્યાબંધ કૌભાંડોનો પર્દાફાશ થાય એ વાત નિશ્ચિત છે. ટૂંકમાં, આજની તારીખે સીબીઆઈ સ્વતંત્ર અને સ્વાયત્ત નથી એ બાબત સિદ્ધ થઈ ચૂકી છે. સીબીઆઈના બાખડી રહેલા નંબર વન અને નંબર ટુની નિમણૂકો ગેરકાયદે અથવા તો અનૈતિક હતી એમ હવે દેશભરના બંધારણીય નિષ્ણાતો ગાઈ વગાડીને કહે છે, પરંતુ આ તમામ મહાનુભાવોએ યોગ્ય સમયે સત્ય બોલવાનું ટાળ્યું હતું એ પણ એક હકીકત છે. અન્યથા, મધરાતે બે વાગ્યે સીબીઆઈના હેડક્વાર્ટરને દિલ્હી પોલીસ ઘેરી લે અને ડાયરેક્ટરને રજા પર ઉતારી દેવામાં આવે અને ભ્રષ્ટાચાર માટે જેની સામે આક્ષેપો થયા છે તેવા ઉતરતી કક્ષાના અધિકારીને સીબીઆઈના ડાયરેક્ટર બનાવવામાં આવે એ બાબત સૂચવે છે કે, આ દેશના રાજકારણીઓને પ્રમાણિક, સત્યનિષ્ઠ બલકે નિષ્ઠાવાન અધિકારીઓ સહેજપણ ખપતા નથી..